Admiralitetsøyene
Store norske leksikon,Geografi,Verdens geografi,Oseania,Papua Ny-Guineas geografi
Admiralitetsøyene er ei øygruppe i Bismarck Archipelago, nordøst for Ny-Guinea, tilhørende Papua Ny-Guinea. Hovedstaden er Lorengau.
Øygruppa består av 40 øyer med samlet areal ca. 2100 km2 og 33 000 innbyggere (1990) som snakker austronesiske språk. Sammen med Wuvulu og noen små atoller i vest tilhører øygruppa provinsen Manus.Hovedøya Manus er bygd opp av eruptive bergarter og stiger bratt opp fra et flatt, skogdekt kystland. Høyeste punkt er Mount Dremsel; 718 moh. I sør ligger også noen få høye øyer, ellers består øygruppen av lave koralløyer. Det dyrkes kokospalmer her, kopra blir eksportert, og det er fiskerier.Øyene ble oppdaget av nederlandske sjøfarere i 1616 og fikk sitt navn i 1767 etter det britiske admiralitet. De hørte til tysk Ny-Guinea i 1885–1918, og ble senere administrert av Australia. Fra 1975 er de del av Papua Ny-Guinea.